CELEX: 32021D0936
Language: et
Date: 2021-06-03 00:00:00
Title: Komisjoni rakendusotsus (EL) 2021/936, 3. juuni 2021, määruse (EL) 2019/2023 ja delegeeritud määruse (EL) 2019/2014 toetuseks koostatud kodumajapidamises kasutatavaid pesumasinaid ja kodumajapidamises kasutatavaid pesumasinaid-kuivateid käsitlevate harmoneeritud standardite kohta

10.6.2021   
               
               
                  ET
               
               
                  Euroopa Liidu Teataja
               
               
                  L 204/42
               
            
         KOMISJONI RAKENDUSOTSUS (EL) 2021/936,
         3. juuni 2021,
         määruse (EL) 2019/2023 ja delegeeritud määruse (EL) 2019/2014 toetuseks koostatud kodumajapidamises kasutatavaid pesumasinaid ja kodumajapidamises kasutatavaid pesumasinaid-kuivateid käsitlevate harmoneeritud standardite kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ, (1) eriti selle artikli 10 lõiget 6,
         ning arvestades järgmist:
         
                     (1)
                  
                  
                     Vastavalt Euroopa Parlamendi ja nõukogu direktiivi 2009/125/EÜ (2) artikli 9 lõikele 2 peavad liikmesriigid käsitama toodet kohaldatava rakendusmeetme kõigile nõuetele vastavana, kui toode vastab kõnealuse rakendusmeetmega seotud harmoneeritud standarditele, mille viited on avaldatud Euroopa Liidu Teatajas. Komisjoni määruse (EL) 2019/2023 (3) artiklis 4 ja III lisas on esitatud asjakohased mõõtmis- ja arvutusnõuded kodumajapidamises kasutatavate pesumasinate ja kodumajapidamises kasutatavate pesumasinate-kuivatite jaoks.
                  
               
                     (2)
                  
                  
                     Vastavalt Euroopa Parlamendi ja nõukogu määruse (EL) 2017/1369 (4) artiklile 13 avaldab komisjon pärast kõnealuse määruse artikli 16 kohase delegeeritud õigusakti vastuvõtmist, millega kehtestatakse konkreetsed märgistusnõuded, Euroopa Liidu Teatajas viited harmoneeritud standarditele, mis vastavad delegeeritud õigusaktis kehtestatud asjakohastele mõõtmis- ja arvutusnõuetele. Kui harmoneeritud standardeid kohaldatakse toote vastavushindamise käigus, siis eeldatakse, et mudel vastab delegeeritud õigusaktis sisalduvatele asjakohastele mõõtmis- ja arvutusnõuetele. Komisjoni delegeeritud määruse (EL) 2019/2014 (5) artiklis 3 ja IV lisas on esitatud mõõtmis- ja arvutusnõuded kodumajapidamises kasutatavate pesumasinate ja kodumajapidamises kasutatavate pesumasinate-kuivatite jaoks.
                  
               
                     (3)
                  
                  
                     Rakendusotsusega C(2020) 4329 (6) esitas komisjon Euroopa Standardikomiteele (CEN), Euroopa Elektrotehnika Standardikomiteele (Cenelec) ja Euroopa Telekommunikatsioonistandardite Instituudile (ETSI) taotluse vaadata läbi määruseid (EL) 2019/2022 ja (EL) 2019/2023 ning delegeeritud määruseid (EL) 2019/2017 ja (EL) 2019/2014 toetavad kodumajapidamises kasutatavate nõudepesumasinate, kodumajapidamises kasutatavate pesumasinate ja kodumajapidamises kasutatavate pesumasinate-kuivatite olemasolevad harmoneeritud standardid.
                  
               
                     (4)
                  
                  
                     Rakendusotsuses C(2020) 4329 esitatud taotluse alusel vaatas Cenelec läbi harmoneeritud standardid EN 60456:2016 ja EN 50229:2015, et võtta arvesse teaduse ja tehnika arengut. Selle tulemusena võeti vastu muudatus EN 60456:2016/A11:2020 ja uus harmoneeritud standard EN IEC 62512:2020, mida on muudetud standardiga EN IEC 62512:2020/A11:2020.
                  
               
                     (5)
                  
                  
                     Komisjon hindas koos CENELECiga, kas harmoneeritud standard EN 60456:2016, mida on muudetud standardiga EN 60456:2016/A11:2020, ja harmoneeritud standard EN IEC 62512:2020, mida on muudetud standardiga EN IEC 62512:2020/A11:2020, vastavad rakendusotsuses C(2020) 4329 esitatud taotlusele.
                  
               
                     (6)
                  
                  
                     Harmoneeritud standard EN 60456:2016, mida on muudetud standardiga EN 60456:2016/A11:2020, ja harmoneeritud standard EN IEC 62512:2020, mida on muudetud standardiga EN IEC 62512:2020/A11:2020, vastavad nende eesmärgiks olevatele nõuetele, mis on esitatud määruses (EL) 2019/2023 ja delegeeritud määruses (EL) 2019/2014.
                  
               
                     (7)
                  
                  
                     Avaldamisest tuleks välja jätta harmoneeritud standardite EN 60456:2016 ja EN IEC 62512:2020 punktid ZA.4.9 ja ZA.4.10, kuna nendes punktides viidatakse Euroopa standardimisdokumentide CLC/TS 50577 ja CLC/TS 50707:2019 kohaldamisele. Harmoneeritud standardis Euroopa standardimisdokumentidele viitamine ei ole kooskõlas harmoneeritud standardite olemusega. Euroopa standardimisdokumendid ja harmoneeritud standardid, nagu need on määratletud määruse (EL) nr 1025/2012 artikli 2 punktides 1 ja 2, on kaks eri vahendit, millel on erinevad eesmärgid. Selline viide on vastuolus ka rakendusotsuses C(2020) 4329 esitatud taotlusega, mis hõlmab üksnes harmoneeritud standardeid.
                  
               
                     (8)
                  
                  
                     Avaldamisest tuleks välja jätta harmoneeritud standardite EN 60456:2016 ja EN IEC 62512:2020 tabeli ZZA.1 veerg „Remarks/Notes*“ (märkused) delegeeritud määruse (EL) 2019/2014 kohaldamise eesmärgil ning kõnealuste standardite tabeli ZZB.1 veerg „Remarks/Notes*“ määruse (EL) 2019/2023 kohaldamise eesmärgil, kuna need veerud ei ole kooskõlas standardite normatiivses põhiosas sisalduvate nõuetega, ning õiguskindlusetuse tõttu, mis tuleneb nende veergude joonealuses märkuses sisalduva vastavuseelduse õigusliku mõju tõlgendamisest.
                  
               
                     (9)
                  
                  
                     Seepärast on asjakohane avaldada viide harmoneeritud standardile EN 60456:2016, mida on muudetud standardiga EN 60456:2016/A11:2020, ja standardile EN IEC 62512:2020, mida on muudetud standardiga EN IEC 62512:2020/A11:2020, Euroopa Liidu Teatajas piiranguga.
                  
               
                     (10)
                  
                  
                     Harmoneeritud standardiga EN 60456:2016, mida on muudetud standardiga EN 60456:2016/A11:2020, asendatakse harmoneeritud standardid EN 60456:2016 ja EN 60704-2–4:2012, mille viide avaldati komisjoni teatisega 2016/C 416/01 (7). Harmoneeritud standardiga EN IEC 62512:2020, mida on muudetud standardiga EN IEC 62512:2020/A11:2020, asendatakse harmoneeritud standard EN 50229:2015, mida on parandatud standardiga EN 50229:2015/AC:2016 ja mille viide avaldati komisjoni teatisega 2016/C 416/02 (8). Seepärast on asjakohane kõnealused teatised kehtetuks tunnistada.
                  
               
                     (11)
                  
                  
                     Harmoneeritud standardi järgimine lubab alates selle standardi viite Euroopa Liidu Teatajas avaldamise kuupäevast eeldada vastavust asjaomastele nõuetele, mis on sätestatud liidu ühtlustamisõigusaktides. Seepärast peaks käesolev otsus jõustuma selle avaldamise päeval,
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevaga avaldatakse Euroopa Liidu Teatajas piiranguga viited käesoleva otsuse I lisas nimetatud harmoneeritud standarditele, mis käsitlevad kodumajapidamises kasutatavaid pesumasinaid ja kodumajapidamises kasutatavaid pesumasinaid-kuivateid ning mis on koostatud delegeeritud määruse (EL) 2019/2014 toetuseks.
            Käesolevaga avaldatakse Euroopa Liidu Teatajas piiranguga viited käesoleva otsuse II lisas nimetatud harmoneeritud standarditele, mis käsitlevad kodumajapidamises kasutatavaid pesumasinaid ja kodumajapidamises kasutatavaid pesumasinaid-kuivateid ning mis on koostatud määruse (EL) 2019/2023 toetuseks.
         
         
            Artikkel 2
            Teatised 2016/C 416/01 ja 2016/C 416/02 tunnistatakse kehtetuks.
         
         
            Artikkel 3
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 3. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 316, 14.11.2012, lk 12.
         
            (2)  Euroopa Parlamendi ja nõukogu 21. oktoobri 2009. aasta direktiiv 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks (ELT L 285, 31.10.2009, lk 10).
         
            (3)  Komisjoni 1. oktoobri 2019. aasta määrus (EL) 2019/2023, millega kehtestatakse kodumajapidamises kasutatavate pesumasinate ja kodumajapidamises kasutatavate pesumasinate-kuivatite ökodisaini nõuded vastavalt Euroopa Parlamendi ja nõukogu direktiivile 2009/125/EÜ, muudetakse komisjoni määrust (EÜ) nr 1275/2008 ning tunnistatakse kehtetuks komisjoni delegeeritud määrus (EL) nr 1015/2010 (ELT L 315, 5.12.2019, lk 285).
         
            (4)  Euroopa Parlamendi ja nõukogu 4. juuli 2017. aasta määrus (EL) 2017/1369, millega kehtestatakse energiamärgistuse raamistik ning tunnistatakse kehtetuks direktiiv 2010/30/EL (ELT L 198, 28.7.2017, lk 1).
         
            (5)  Komisjoni 11. märtsi 2019. aasta delegeeritud määrus (EL) 2019/2014, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate pesumasinate ja kodumajapidamises kasutatavate pesumasinate-kuivatite energiamärgistusega ning tunnistatakse kehtetuks komisjoni delegeeritud määrus (EL) nr 1061/2010 ja komisjoni direktiiv 96/60/EÜ (ELT L 315, 5.12.2019, lk 29).
         
            (6)  Komisjoni 1. juuli 2020. aasta rakendusotsus C(2020) 4329 komisjoni määruseid (EL) 2019/2022 ja (EL) 2019/2023 ning delegeeritud määruseid (EL) 2019/2017 ja (EL) 2019/2014 toetava standardimistaotluse kohta, mis esitatakse Euroopa Standardikomiteele, Euroopa Elektrotehnika Standardikomiteele ja Euroopa Telekommunikatsioonistandardite Instituudile seoses kodumajapidamises kasutatavate nõudepesumasinate, kodumajapidamises kasutatavate pesumasinate ja kodumajapidamises kasutatavate pesumasinate-kuivatite ökodisaini ja energiamärgistuse nõuetega.
         
            (7)  Komisjoni teatis komisjoni määruse (EL) nr 1015/2010 (millega rakendatakse Euroopa Parlamendi ja nõukogu direktiivi 2009/125/EÜ seoses kodumajapidamises kasutatavate pesumasinate ökodisaini nõuetega) ja komisjoni delegeeritud määruse (EL) nr 1061/2010 (millega täiendatakse Euroopa Parlamendi ja nõukogu direktiivi 2010/30/EL seoses kodumajapidamises kasutatavate pesumasinate energiamärgistusega) rakendamise raames (Liidu ühtlustamisaktide kohaste ühtlustatud standardite pealkirjade ja viidete avaldamine) (ELT C 416, 11.11.2016, lk 1).
         
            (8)  Komisjoni teatis komisjoni direktiivi 96/60/EÜ (millega rakendatakse nõukogu direktiivi 92/75/EMÜ kodumajapidamises kasutatavate pesumasin-kuivatite energiamärgistuse puhul) rakendamise raames (Liidu ühtlustamisaktide kohaste ühtlustatud standardite pealkirjade ja viidete avaldamine) (ELT C 416, 11.11.2016, lk 3).
      
      
         
            I LISA
            Delegeeritud määruse (EL) 2019/2014 toetuseks koostatud harmoneeritud standardid
            
                        Nr
                     
                     
                        Standardi viide
                     
                  
                        1.
                     
                     
                        EN 60456:2016
                        Kodumajapidamises kasutatavad pesupesemismasinad. Toimivuse mõõtemeetodid
                        EN 60456:2016/A11:2020
                        Piirang: käesolev viite avaldamine ei hõlma standardi järgmisi osi:
                        
                                    a)
                                 
                                 
                                    punktid ZA.4.9 ja ZA.4.10;
                                 
                              
                                    b)
                                 
                                 
                                    tabeli ZZA.1 veerg „Remarks/Notes*“ (märkused).
                                 
                              
                  
                        2.
                     
                     
                        EN IEC 62512:2020
                        Kodumajapidamises kasutatavad elektrilised rõivapesu- ja rõivakuivatusmasinad. Toimivuse mõõtemeetodid
                        EN IEC 62512:2020/A11:2020
                        Piirang: käesolev viite avaldamine ei hõlma standardi järgmisi osi:
                        
                                    a)
                                 
                                 
                                    punktid ZA.4.9 ja ZA.4.10;
                                 
                              
                                    b)
                                 
                                 
                                    tabeli ZZA.1 veerg „Remarks/Notes*“ (märkused).
                                 
                              
                  
      
      
         
            II LISA
            Määruse (EL) 2019/2023 toetuseks koostatud harmoneeritud standardid
            
                        Nr
                     
                     
                        Standardi viide
                     
                  
                        1.
                     
                     
                        EN 60456:2016
                        Kodumajapidamises kasutatavad pesupesemismasinad. Toimivuse mõõtemeetodid
                        EN 60456:2016/A11:2020
                        Piirang: käesolev viite avaldamine ei hõlma standardi järgmisi osi:
                        
                                    a)
                                 
                                 
                                    punktid ZA.4.9 ja ZA.4.10;
                                 
                              
                                    b)
                                 
                                 
                                    tabeli ZZB.1 veerg „Remarks/Notes*“ (märkused).
                                 
                              
                  
                        2.
                     
                     
                        EN IEC 62512:2020
                        Kodumajapidamises kasutatavad elektrilised rõivapesu- ja rõivakuivatusmasinad. Toimivuse mõõtemeetodid
                        EN IEC 62512:2020/A11:2020
                        Piirang: käesolev viite avaldamine ei hõlma standardi järgmisi osi:
                        
                                    a)
                                 
                                 
                                    punktid ZA.4.9 ja ZA.4.10;
                                 
                              
                                    b)
                                 
                                 
                                    tabeli ZZB.1 veerg „Remarks/Notes*“ (märkused).